**บทที่ 1**

**บทนำ**

**ความเป็นมาและความสำคัญของปัญหา**

การอ่านมีความจำเป็นต่อชีวิตตั้งแต่เกิดจนโตมีส่วนช่วยสร้างความสำเร็จในการดำรงชีวิต พัฒนาการศึกษา พัฒนาอาชีพ พัฒนาคุณภาพชีวิต ซึ่งจะทำให้ผู้อ่านเป็นคนทันข่าว ทันเหตุการณ์ ทันกับการเปลี่ยนแปลงของสังคมด้านต่าง ๆ และการอ่านจะสร้างความรู้ความเข้าใจ มีความชำนาญในด้านต่าง ๆ สร้างความรู้ ความคิด และสติปัญญาแก่มนุษย์ในการแก้ปัญหาต่าง ๆ ความคิด ที่สามารถเข้าใจในเรื่องที่อ่านได้ดีย่อมนำไปสู่ความคิดที่ดี และการจะพัฒนาประเทศให้รุ่งเรืองก้าวหน้าต้องอาศัยประชาชนที่มีความคิด ความรู้ความสามารถ ซึ่งความรู้ดังกล่าวก็มีพื้นฐานมาจากการอ่านเป็นสำคัญ และการอ่านเพื่อจับใจความสำคัญนั้นเป็นทักษะขั้นพื้นฐานของการอ่านที่จำเป็น สำหรับการอ่านทั่ว ๆ ไป เพราะจะทำให้ผู้อ่านเข้าใจเนื้อหาสาระ จุดมุ่งหมายของเรื่อง ก่อให้เกิดความคิด ความบันเทิง สามารถที่จะแสดงความคิดเห็นวิเคราะห์วิจารณ์เรื่องได้อย่างเหมาะสม การอ่านที่ดี มีประสิทธิภาพนั้น จะต้องอ่านจับใจความสำคัญได้ สรุปสาระสำคัญของเรื่องที่อ่านได้ จากการสำรวจการประเมินผลสัมฤทธิ์ทางการเรียนของผู้เรียนพบว่า ปัญหาที่สำคัญของผู้เรียนคือ อ่านแล้ว จับใจความสำคัญไม่ได้ ไม่สามารถสรุปประเด็นได้ ไม่สามารถแยกแยะข้อเท็จจริง ข้อคิดเห็นได้ไม่สามารถแยกใจความสำคัญกับใจความรองได้ ทำให้ไม่ได้รับประโยชน์เท่าที่ควรและยังเป็นปัญหาอุปสรรคต่อการเรียนรู้และศึกษาวิชาต่าง ๆ อีกด้วย (กรมวิชาการ, 2546: 188)

 การจัดการเรียนการสอนในรายวิชาภาษาไทย ชั้นมัธยมศึกษาปีที่ 2/2 โรงเรียนสาธิตมหาวิทยาลัยราชภัฏสวนสุนันทา ผู้วิจัยสังเกตว่านักเรียนไม่สามารถสรุปใจความสำคัญจากเรื่องที่อ่านได้ ซึ่งประกอบไปด้วย การวิเคราะห์เนื้อหา การตีความความหมายของคำ ซึ่งนักเรียนใช้วิธีลอกข้อความหรือเนื้อเรื่อง ไม่สามารถสรุปเป็นสำนวนของตนเองได้ เมื่อสอบถามผู้สอนในรายวิชาอื่น ๆ พบว่าประสบปัญหาเดียวกันกับวิชาภาษาไทยจากการทดสอบ พบว่า มีนักเรียนจำนวน 2 คนไม่ผ่านเกณฑ์การอ่านจับใจความสำคัญ

 ทั้งนี้ สาเหตุที่นักเรียนมีปัญหาในการอ่านจับใจความเนื่องจากนักเรียนมีความบกพร่องด้าน การอ่าน และอาจรวมถึงการจัดกิจกรรมการเรียนการสอนของผู้วิจัยในฐานะที่เป็นครูผู้สอนยังขาดเทคนิควิธีการสอนแบบต่าง ๆ ที่จะทำให้ผู้เรียนมีความสามารถในการอ่านจับใจความจากเรื่องที่อ่านได้ ซึ่งในการจัดกระบวนการเรียนการสอนเรื่องการอ่าน ถ้าครูเน้นการพัฒนาทักษะการคิดลักษณะต่าง ๆ ตามประเภทของการอ่านย่อมจะทำให้การอ่านเกิดประสิทธิภาพสูงสุด ดังที่ ประเวศ วะสี (อ้างถึงใน ทิศนา แขมณี, 2547: 77) กล่าวไว้ว่า การจัดการเรียนการสอนของครูที่เน้นถ่ายทอดเนื้อหาในห้องเรียนและท่องจำตำราเป็นสำคัญ จะส่งผลให้ผู้เรียนขาดประสบการณ์ และการศึกษาจากความเป็นจริงรอบตัว ขาดการคิดอย่างมีวิจารณญาณ ขาดการนำประสบการณ์ข้อมูลมาสังเคราะห์ให้เป็นปัญญาที่สูงขึ้น ครูผู้สอนจึงควรเน้นการสอนอ่านไปพร้อมกับการพัฒนาทักษะการคิดของผู้เรียนด้วย

จากสภาพปัญหาดังกล่าวผู้วิจัยจึงมีความสนใจที่จะศึกษาหาวิธีหรือเทคนิคที่จะช่วยแก้ปัญหาการอ่านจับใจความของนักเรียน ผู้วิจัยได้ศึกษาวิธีที่จะแก้ปัญหาการอ่านจับใจความ วิธีหนึ่งที่ จะช่วยให้นักเรียนมีความเข้าใจและสามารถอ่านจับใจความได้อย่างชำนาญนั่น คือ เทคนิคการคิดออกเสียง (Think-aloud technique) ซึ่งเป็นเทคนิคการคิดขั้นสูง เป็นเทคนิคที่ให้นักเรียนแสดงความคิดออกมาเป็นคำพูดขณะอ่าน อันเป็นการเปิดเผยวิธีการที่นักเรียนใช้ในการทำความเข้าใจในบทอ่าน เนื่องจากการอ่านเกี่ยวข้องกับกระบวนการคิดทำความเข้าใจบทอ่านที่เกิดขึ้นภายในจิตใจ ดังนั้น จึงน่าสนใจอย่างยิ่งที่จะนำเทคนิคนี้มาใช้เป็นเทคนิคการสอนและการเรียนรู้เพื่อสังเกตกระบวนการคิดที่แอบซ่อนอยู่ ดังที่ (ดวงใจ จงธนากร. 2535) กล่าวว่า การคิดออกเสียงเป็นวิธีการที่ครูบรรยายกระบวนการคิดในการทำความเข้าใจกับบทอ่านให้นักเรียนเห็นชัดเจนถึงการเลือกใช้กลวิธีการอ่านต่าง ๆ อย่างมีเหตุผลและวิธีการตรวจสอบประเมินความเข้าใจที่มีต่อบทอ่าน จึงกล่าวได้ว่าการสอนอ่านแบบคิดออกเสียงจะเป็นแนวทางหนึ่งในการพัฒนความสามารถด้านการอ่านของนักเรียน อีกทั้ง (กำจร มุณีแก้ว. 2539) กล่าวว่า การที่ผู้สอนเน้นให้นักเรียนพูดในสิ่งที่คิดและถามตัวเองออกมาขณะแก้ปัญหา จากการฟังครูแสดงกระบวรการคิดในสมองด้วยวิธีการคิดเป็นถ้อยคำซึ่งทำให้นักเรียนได้รู้กระบวนการคิด ขณะทำความเข้าใจเนื้อหาอย่างมีเหตุผลที่ก่อให้เกิดการรายงานถ้อยคำพูด และสามารถนำไปสู่การคิดวิเคราะห์กระบวนการ ข่าวสาร ประมวลผลข้อมูล ซึ่งสอดคล้องกับ (มณีรัตน์ สุกโชติรัตน์, 2548: บทคัดย่อ) กล่าวว่า การคิดออกเสียงเป็นวิธีการอ่านทำความเข้าใจ บทอ่านด้วยการใช้ความคิด พร้อมกับกล่าวเป็นคำพูดที่พูดกับตนเองออกมาดัง ๆ หรือกล่าวในใจ โดย มีวัตถุประสงค์เพื่อขจัดความสงสัยหรือเงื่อนงำที่ซับซ้อนอันเป็นการขัดขวางกระบวนการอ่านให้เข้าใจบทความนั้น นอกจากนี้ (ภักดี บุญสุนีย์, 2550: บทคัดย่อ) ได้ศึกษาผลการเรียนการสอนโดยเทคนิคการคิดออกเสียงที่มีผลต่อผลสัมฤทธิ์ทางการเรียนคณิตศาสตร์ ผลการวิจัย พบว่านักเรียนที่ได้รับการเรียนการสอนโดยเทคนิคการคิดออกเสียงมีผลต่อผลสัมฤทธิ์ทางการเรียนคณิตศาสตร์ หลังเรียน สูงกว่าก่อนเรียนอย่างมีนัยสำคัญที่ระดับ .05 และ(อภิศักดิ์ อินทร์ตรา, 2552: บทคัดย่อ) ได้ทำการพัฒนากิจกรรมการเรียนการสอนโดยใช้เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน เพื่อพัฒนาผลสัมฤทธิ์ทางการอ่านภาษาอังกฤษเพื่อความเข้าใจ ของนักเรียน ชั้นมัธยมศึกษาปีที่ 5 ผลการวิจัย พบว่า ผลสัมฤทธิ์ในการอ่านเพื่อความเข้าใจ ในภาษาอังกฤษ ของนักเรียนที่เรียนด้วยการสอนโดยใช้เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01

ด้วยเหตุนี้ผู้วิจัยจึงมีความสนใจที่จะแก้ปัญหาการอ่านจับใจความสำคัญ โดยใช้เทคนิคการคิดออกเสียง ของนักเรียนชั้นมัธยมศึกษาปีที่ 2 โรงเรียนสาธิตมหาวิทยาลัยราชภัฏสวนสุนันทา ผู้วิจัย ได้ศึกษาเอกสารและงานวิจัยที่เกี่ยวข้อง อาทิ ความหมาย ความสำคัญ แนวคิดทฤษฎีที่เกี่ยวข้องกับการอ่าน การอ่านจับใจความสำคัญ และทฤษฎีการคิดออกเสียง อันจะส่งผลให้ผู้เรียนสามารถคิดอย่าง มีระบบอีกทั้งครูผู้สอนสามารถแก้ไขข้อบกพร่องในการอ่านจับใจความของผู้เรียนได้ทันที ส่งเสริม ส่งเสริมให้ผู้เรียนมีทักษะกระบวนการในการอ่านจับใจความที่มีประสิทธิภาพยิ่งขึ้นตามลำดับต่อไป

**คำถามวิจัย**

การวิจัยเรื่อง การแก้ปัญหาการอ่านจับใจความโดยใช้เทคนิคการคิดออกเสียงของนักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัยราชภัฏสวนสุนันทา ผู้วิจัยนำเสนอคำถามดังนี้

1. ปัญหาใดที่เป็นปัญหาในชั้นเรียน
2. นวัตกรรมที่เหมาะสมกับการแก้ปัญหาการอ่านจับใจความคืออะไร
3. นักเรียนที่ได้รับการสอนอ่านโดยใช้เทคนิคการคิดออกเสียง มีความสามารถในการแก้ปัญหาการอ่านจับใจความได้หรือไม่

**วัตถุประสงค์ของการวิจัย**

 การวิจัยเรื่อง การแก้ปัญหาการอ่านจับใจความโดยใช้เทคนิคการคิดออกเสียงของนักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัยราชภัฏสวนสุนันทา ผู้วิจัยนำเสนอวัตถุประสงค์การวิจัยดังนี้

1. เพื่อศึกษาปัญหาและสาเหตุที่เกิดขึ้นในชั้นเรียน
2. เพื่อหานวัตกรรมที่เหมาะสมกับการแก้ปัญหาการอ่านจับใจความสำคัญ
3. เพื่อแก้ปัญหาการอ่านจับใจความ โดยใช้เทคนิคการการคิดออกเสียงของนักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัยราชภัฏสวนสุนันทา

**สมมุติฐานการวิจัย**

นักเรียนชั้นมัธยมศึกษาปีที่ 2 ที่ได้รับการสอนโดยใช้เทคนิคการสอนแบบการคิดออกเสียง น่าจะสามารถแก้ปัญหาการอ่านจับใจความได้

**ขอบเขตของการวิจัย**

**ขอบเขตการวิจัย**

การวิจัยครั้งนี้เป็นการพัฒนารูปแบบการสอนโดยใช้เทคนิคการคิดออกเสียงเพื่อแก้ปัญหาการอ่านจับใจความสำคัญของนักเรียนชั้นมัธยมศึกษาปีที่ 2/5 โดยมีขอบเขตการวิจัยดังนี้

**กลุ่มเป้าหมาย**

กลุ่มเป้าหมายการวิจัยครั้งนี้ คือ นักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัย-ราชภัฏสวนสุนันทา จำนวน 2 คน โดยใช้วิธีการเลือกแบบเจาะจง (Purposive Sampling) มีหลักเกณฑ์คือ เป็นนักเรียนมีปัญหาการอ่านจับใจความสำคัญ และมีผลคะแนนทางการเรียนเรื่อง การอ่านจับใจความ ต่ำกว่าเกณฑ์มาตรฐานร้อยละ 50

**ขอบเขตด้านตัวแปร**

 **ตัวแปรต้น** คือ การอ่านโดยใช้เทคนิคการคิดออกเสียง

 **ตัวแปรตาม** คือ ความสามารถการอ่านจับใจความสำคัญ

**ขอบเขตด้านเนื้อหา**

การวิจัยครั้งนี้กำหนดขอบเขตของเนื้อหาในการวิจัย คือ การอ่านจับใจความโดยใช้เทคนิคการคิดออกเสียง ชั้นมัธยมศึกษาปีที่ 2 จำนวน 4 เรื่อง จากงานเขียนประเภท บทความ 2 เรื่อง นิทานและเรื่องสั้น

**ระยะเวลาที่ใช้ในการทดลอง**

ระยะเวลาที่ใช้ในการทดลองใช้เวลาเก็บข้อมูลจำนวน 6 ครั้ง ครั้งละ 1 ชั่วโมง รวมเป็น 6 ชั่วโมง ในภาคเรียนที่ 2 ปีการศึกษา 2563

**ประโยชน์ที่คาดว่าจะได้รับ**

 **1.นักเรียนสามารถอ่านจับใจความโดยใช้เทคนิคการคิดออกเสียง ประยุกต์ใช้กับระดับ**

**อื่น ๆ ได้**

 **2.ผู้สอนสามารถนำผลการวิจัยไปใช้เป็นแนวทางในการแก้ปัญหาเรื่องการอ่านจับใจความในวิชาภาษาไทยเรื่องอื่นๆ ได้**

 **3.สามารถนำงานวิจัยไปปรับปรุงและพัฒนาให้มีประสิทธิภาพมากขึ้น**

**นิยามศัพท์เฉพาะ**

**1. การอ่านจับใจความสำคัญ** หมายถึง การอ่านที่ผู้เรียนมีความสามารถในการอ่านจับใจความสำคัญจากบทอ่าน จำนวน 2 ประเภท คือ 1.การอ่านจับใจความบทความ 2.การอ่านจับใจความนิทาน

 2. **การสอนอ่านโดยใช้เทคนิคการคิดออกเสียง** หมายถึงพฤติกรรมการสอนที่ผู้สอนจัดกิจกรรมการเรียนให้นักเรียนได้แสดงการคิดของตัวเองออกมาเป็นคำพูดในขณะที่กำลังดำเนินการตามกระบวนการคิดแก้ปัญหาการอ่านจับใจความ โดยครูผู้สอนจะทำการสาธิตเป็นตัวอย่างก่อน โดยดำเนินการตาม ขั้นตอนของ Classroom stratcyies Think Alouds. (2015) ปรับปรุงใหม่

 **3. นักเรียนชั้นมัธยมศึกษาปีที่ 2/5** หมายถึง นักเรียนชั้นมัธยมศึกษาปีที่ 2/5 ปีการศึกษา 2563 โรงเรียนสาธิตมหาวิทยาลัยราชภัฏสวนสุนันทา จำนวน 2 คน ที่มีผลคะแนนทางการเรียนเรื่องการอ่านจับใจความ ต่ำกว่าเกณฑ์มาตรฐานร้อยละ 50